ORDE do 13 de xullo de 2004 pola que se acorda a cesión en propiedade dunha planta frigorífica para fabricar xeo adscrita á Consellería de Pesca e Asuntos Marítimos, á Confraría de Pescadores de Fisterra.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 06/08/2004

A Lei 9/1993, do 8 de xullo, de confrarías de pescadores de Galicia, no seu artigo 1, define estas como corporacións de dereito público, dotadas de personalidade xurídica e capacidade de obrar, para o cumprimento dos fins e o exercicio das funcións que lles están encomendadas, atribuíndolles, entre outros, segundo o artigo 3.3º c) da citada norma legal, a función de xestionar e administrar aqueles bens patrimoniais que lles sexan cedidos polas administracións públicas.
Por outra banda, e tendo en conta a suxeición das confrarías de pescadores á tutela da Administración pública galega, exercida a través desta consellería, cómpre cederlle o uso dalgúns bens mobles adscritos a este organismo, para seren destinados por esas corporacións a fins de utilidade pública ou interese social.
Para tal fin, a Consellería de Pesca e Asuntos Marítimos tramitou o expediente de cesión, de conformidade co disposto no artigo 35 bis, da Lei 3/1985, do 12 de abril, do patrimonio da Comunidade Autónoma de Galicia, e no artigo 96 bis do seu regulamento, aprobado polo Decreto 50/1989, do 9 de marzo, engadido polo Decreto 238/1998, do 24 de xullo.
Polo exposto e, en uso das facultades que me confiren os artigos 34.6º e 38 da Lei 1/1983, do 22 de febreiro, reguladora da Xunta e do seu presidente, reformada por Lei 11/1988, do 20 de outubro,
DISPOÑO:
Artigo 1º
Acórdase a cesión en propiedade do ben moble patrimonial que se relaciona no anexo a esta orde á confraría de pescadores que figura no dito anexo.
Artigo 2º
A cesión sinalada no artigo anterior queda sometida ás seguintes cláusulas:
a) O ben cedido, tal como establecen os artigos 35 bis da Lei 3/1985, do patrimonio da Comunidade Autónoma de Galicia, e 96 bis do Decreto 50/1989, polo que se aproba o seu regulamento, destinarase a fins de utilidade pública e interese social da confraría cesionaria, concretamente, á mellora das súas condicións técnicas aos confrades e ao sector.
b) Coa cesión outorgarase á confraría de pescadores enunciada no anexo a propiedade do ben moble cedido.
c) Se o ben cedido non se aplicase ao fin sinalado, se se descoidase ou utilizase con grave quebran
tamento, ou se incumprisen as condicións do acordo, considerarase resolta a cesión e ben reverterá á Comunidade Autónoma de Galicia, que terá dereito a percibir, logo da taxación pericial, o valor dos detrimentos e deterioracións que experimentase.
d) Serán de conta da corporación cesionaria todos os gastos de conservación e mantemento do ben moble cedido.
Artigo 3º
A devandita cesión formalizarase mediante acta subscrita polo secretario xeral desta consellería ou funcionario en quen delegue, debendo constar nela o acordo de cesión e a aceptación do cesionario.
Disposición derradeira
A Consellería de Pesca e Asuntos Marítimos, a través da Secretaría Xeral, realizará os trámites necesarios para a efectividade de canto se dispón nesta orde.
Santiago de Compostela, 13 de xullo de 2004.
Enrique César López Veiga
Conselleiro de Pesca e Asuntos Marítimos
ANEXO
Cesión en propiedade de equipamentos pesqueiros a confrarías de pescadores de Galicia acordada pola Consellería de Pesca e Asuntos Marítimos.
1ª Ficha dos bens cedidos pola Consellería de Pesca e Asuntos Marítimos:
Confraría de Pescadores de: Fisterra (A Coruña).
Equipo: 1 planta frigorífica para fabricar xeo das seguintes características técnicas:
-Recinto frigorífico de paneis para o silo de xeo, modular desmontable koxka, sistema s-3, ecolóxico de alta densidade 39/43 kg iluminado con 2 puntos de luz pantalla estanca en fluorescente de 1 x 58 w, dobre parede perimetral en aceiro inoxidable con estrutura interior en aceiro galvanizado, espesura dos paneis: 120 mm, coeficiente de transmisión térmica: 0,258 kcal/hora/m/ºc, dimensións exteriores: 5,00 x 5,60 x 3,78 m de altura, porta de acceso en aceiro inoxidable con resistencia para baixas temperaturas de dimensións 1,80 x 0,80 m de altura, e equipo de seguridade con alarma e machete tipo bombeiro.
-1 unidade condensadora centrífuga para gas refrixerante r-404a con condensador kobol gmc 44 (con tratamento anticorrosión, con dous circuítos), 2 compresores bittzer hp 20 CV, modelo 4g-20.2y, recipiente de líquido rhl-60 nº de serie 0000912-0000702.
-2 xeradores de xeo geneglace modelo f200 abr, para produción de 5 tm/24 h, nº de serie 662501602 e 664709888.
-1 equipo frigorífico para silo de xeo integrado por unha unidade condensadora centrífuga para gas refrixerante r-404a, con condensador kobol gpc 72 con tratamento anticorrosión, 1 compresor bittzer hp 3 CV mod. 2cc-3.2y nº de serie 28615, recipiente
de líquido c-750 nº de serie 0.005.680 e evaporador tipo plafón kobol, mod. mc-30-e nº de serie: 1665101871, con tratamento anticorrosión.
-Cadro eléctrico de manobra para xeradores de xeo e equipo frigorífico; silo con termostato de control dixital.
Nº de serie: NN3.5033.
Ano de adquisición: 2003.
Valor total: 255.000 A.
Nº de expediente: 2003-12-649.
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA